**Mirosea vântul a oală de lut**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mirosea vântul a oală de lut, străveche,

cu grâne pietrificate, purtând sufletul

neamului meu albastru de Săpânța.

Înlăuntru, laolaltă, se odihneau în ciolane

năpasta și fericirea,

jocul de-a moartea și nemurirea

cu pene de păun la pălărie

și cocoși pintenați, înfipți hăăăt,

pe culmea casei soarelui-răsare,

pentru a-nvârti lumea cu fundu-n sus.

,,Ce faceți, mă, nebunelor aici?'',

întrebai râzând ca un nărod.

,,Da tu ce-ți bagi capu' în treburile istorie?'',

zise năpasta încruntată.

,,Lasă-l în pace, soro, nu vezi c-aleargă pe câmpii!'',

spuse fericirea, făcându-mi cu ochiul

și împingându-mi capul afară din oală.

Se-auzeau din străfunduri

venind care cu boi și voinici călcând

apăsat peste câmp, cu pluguri în spate.

Cântau fericiți, c-au scăpat din război,

de se-nfiorau Porțile Iadului de-atâta viață.

Se-nfiora și brazda, asemeni unui sfânt

văzând cum grâne se-nalțau până la cer,

de se-nspicau prin ele toți bunii noștri, din pământ...